KYK: EFF bestorm Pravin Gordhan | Netwerk24
Deur William Horne 11 Julie 2019 17:31
Pravin Gordhan, minister van openbare ondernemings, kon nie twee woorde uitkry in sy begrotingsposdebat voordat die EFF die verrigtinge ontspoor het nie.
Die EFF het Gordhan ’n “konstitusionele misdadiger” genoem wat “geen plek hier het nie”. Dit kom na aanleiding van die openbare beskermer se verslag dat Gordhan vroeër as kommissaris van die Suid-Afrikaanse Inkomstediens toestemming gegee het vir ’n onwettige ondersoekeenheiid.
Ná tien minute van chaos het die speaker die EFF gevra om te loop.
“Is almal van julle se punte van orde dat julle weier dat minister Gordhan praat?”
Toe die EFF gelyktydig “ja” sê, is hulle gevra om die saal te verlaat.
EFF-lede het toe Gordhan se podium bestorm.
“Laat hulle raak aan my!” het Gordhan egter teruggeskree.
Sekerheidswagte het die saal dringend betree om die EFF-lede te verwyder.
Gordhan kon toe om 17:00 sy toespraak begin – ’n halfuur nadat dit geskeduleer was.
“Intimidasie soos dié sal my nie intimideer nie,” het hy gesê voordat hy sy toespraak begin lewer het.
“Dit sal my nie keer om die goeie stryd te veg nie. Ons het apartheid oorleef, ons sal hierdie fascistiese populisme ook oorleef.”
Meer oor: Pravin Gordhan | Openbare Ondernemings | Staatskaping | Suid-Afrikaanse Inkomstediens | Minister Van Openbare Ondernemings
Gordhan het wel graad in ’73 behaal